SKRIFTLIG FORESPØRGSEL E-2422/02

af Brigitte Langenhagen (PPE-DE) til Kommissionen

(20. august 2002)

Om: Overkapacitet i Nederlandene inden for rejetrawlersegmentet

Nederlandene har inden for segmentet rejetrawlere tilsidesat målene for dets FUP IV og i de forløbne år gennem bygning af nye skibe skabt en betydelig overkapacitet. Ifølge oplysninger i den nederlandske fiskeriavis var det foreskrevne mål for 1993 2 812 BT/10 318 KW. Situationen for rejeflåden i Nederlandene er i 2001 imidlertid følgende: 4 423 BT/16 931 KW.

Desuden er der til disse nye skibe anvendt finansielle midler, der blev bevilget til ophugning af fartøjer i andre segmenter, som f.eks. den store flåde til fiskeri af fladfisk.

Med denne fremgangsmåde er der opstået betydelige konkurrencefordele for den nederlandske rejetrawlerflåde. Selv ved en reducering af overkapaciteten på nuværende tidspunkt er der fare for, at kun de ældre og økonomisk urentable skibe ophugges. Nederlandene vil dermed råde over en fornyet flåde, mens der i andre medlemsstater stadig kun benyttes kuttere, der er ældre end 30 år.

1. Hvordan agter Kommissionen at tvinge Nederlandene til at reducere sin overkapacitet inden for segmentet rejetrawlere?

2. Hvordan agter Kommissionen at forhindre, at de konkurrencefordele, der med den illegale bygning af nye kuttere er opstået i forhold til de øvrige medlemsstaters ældre kuttere, senere legaliseres i forbindelse med den nye strukturpolitik?

3. Kan Kommissionen udelukke, at finansiel støtte til reducering af den nederlandske flynderflåde er anvendt til bygning af nye rejetrawlere? Hvordan agter Kommissionen at sanktionere en sådan adfærd?

Svar afgivet på Kommissionens vegne af Franz Fischler

(3. oktober 2002)

Siden 1. januar 1997, som er den dato, hvorpå der blev oprettet et flådesegment for rejekuttere i det flerårige udviklingsprogram (FUP) IV i Nederlandene, er dette segment stort set vokset ved overførelse af eksisterende fartøjer fra segmentet Eurokuttere på under 221 kilowatt (kW).

De nederlandske myndigheder har således fra Eurokuttersegmentet til rejekuttersegmentet systematisk overført de fartøjer, som indstillede fiskeriet efter kvoterede arter. Det har medført den åbenbare fremgang i segmentet for rejekuttere, hvor kun fire nye fartøjer med en samlet kapacitet på ca. 200 bruttotons (BT) er blevet indført siden 1987.

Det skal bemærkes, at den samlede kapacitet i disse to segmenter har ligget stabilt i perioden 1997-2002 som følge af de ophugningspræmier, der ydes til de fiskere, som ønsker at indstille fiskeriet i kuttersegmentet.

Her kommer de præcise svar på spørgsmålene:

1. Kommissionen mener, at en nedskæring af overkapaciteten i rejekuttersegmentet vil kunne opnås gennem de nederlandske myndigheders nylige vedtagelse af et tilgangs-/afgangsforhold på ca. 1:1,35 og den afgangsplan, der for nylig blev meddelt Kommissionen og nu er ved at blive gennemgået.

2. Nederlandene har ikke ydet støtte til hverken bygning eller modernisering af deres flåde under FUP IV. Projektet Rejekutter 2000 blev opgivet, fordi der ikke kunne etableres en offentlig støtteordning, idet formålet med det pågældende segment ikke kunne overholdes. I forbindelse med den nye politik har nybygningerne ikke påvirket fastlæggelsen af referenceniveauer, som kun afhænger af de mål, der blev fastlagt tidligere for FUP IV.

3. Medmindre EU's bestemmelser er blevet overtrådt, udelukker Kommissionen, at det har været muligt at anvende ophugningsstøtte direkte til nybygninger, da enhver ophørsstøtte medfører, at fiskerilicensen trækkes tilbage og den tilsvarende kapacitet ikke kan udnyttes.